Document ID: 32005D0817

ODLOČBA KOMISIJE
z dne 21. novembra 2005
o pooblastitvi Republike Latvije, da uporabi določene približne ocene za izračun osnove za lastna sredstva iz naslova DDV
(notificirano pod dokumentarno številko K(2005) 4424)
(Besedilo v latvijskem jeziku je edino verodostojno)
(2005/817/ES, Euratom)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Pogodbe o ustanovitvi Evropske skupnosti za atomsko energijo,
ob upoštevanju Uredbe Sveta (EGS, Euratom) št. 1553/89 z dne 29. maja 1989 o dokončni enotni ureditvi zbiranja lastnih sredstev, pridobljenih iz davka na dodano vrednost (1), in zlasti člena 13 Uredbe,
ob upoštevanju naslednjega:
(1)
V skladu s členom 28(3) Šeste direktive Sveta 77/388/EGS z dne 17. maja 1977 o usklajevanju zakonodaje držav članic o prometnih davkih - Skupni sistem davka na dodano vrednost: enotna osnova za odmero (2), v nadaljnjem besedilu „Šesta direktiva“, lahko države članice še naprej oproščajo ali obdavčujejo nekatere transakcije. Te transakcije je treba upoštevati pri določitvi osnove za sredstva iz naslova DDV.
(2)
Za izvajanje določb člena 28(3) Šeste direktive se v skladu z odstavkom 1 oddelka 7 (Obdavčenje) Priloge VIII k Aktu o pristopu Republike Latvije k Evropskim skupnostim (3) Republika Latvija pooblasti, da oprosti nekatere transakcije iz Priloge F k Šesti direktivi.
(3)
Republika Latvija ne more natančno izračunati osnove za lastna sredstva iz naslova DDV za nekatere kategorije transakcij iz točk 2 in 17 Priloge F k Šesti direktivi. Takšen izračun lahko privede do neupravičenih upravnih stroškov glede na učinek teh transakcij na skupno osnovo za sredstva iz naslova DDV v Republiki Latviji. Republika Latvija lahko izvede izračun na podlagi približnih ocen za te kategorije transakcij iz Priloge F k Šesti direktivi. V skladu z drugo alineo člena 6(3) Uredbe (EGS, Euratom) št. 1553/89 je zato treba Republiko Latvijo pooblastiti, da izračuna osnovo za DDV na podlagi približnih ocen.
(4)
Svetovalni odbor za lastna sredstva je odobril poročilo, ki vsebuje mnenja njegovih članov o tej odločbi -
SPREJELA NASLEDNJO ODLOČBO:
Člen 1
Za namene izračuna osnove za lastna sredstva iz naslova DDV v skladu z drugo alineo člena 6(3) Uredbe (EGS, Euratom) št. 1553/89 se od 1. maja 2004 Republika Latvija pooblasti, da uporabi približne ocene za naslednje kategorije transakcij iz Priloge F k Šesti direktivi:
1.
Storitve avtorjev, umetnikov, nastopajočih izvajalcev (točka 2 Priloge F);
2.
Prevoz potnikov (točka 17 Priloge F).
Člen 2
Ta odločba je naslovljena na Republiko Latvijo.
V Bruslju, 21. novembra 2005

Labels: 2
0
3
8
18
15